Predlog UREDBA SVETA o dodelitvi ribolovnih možnosti v skladu s Protokolom k Sporazumu med Evropsko skupnostjo in Republiko Sejšeli o partnerstvu v ribiškem sektorju /* COM/2013/0765 final - 2013/0373 (NLE) */





OBRAZLOŽITVENI MEMORANDUM Komisija se je na podlagi ustreznega pooblastila Sveta[1] v imenu Evropske unije pogajala z Republiko Sejšeli glede obnovitve protokola k Sporazumu med Evropsko skupnostjo in Republiko Sejšeli o partnerstvu v ribiškem sektorju. Po teh pogajanjih je bil 10. maja 2013 parafiran nov protokol, ki zajema obdobje šestih let od sprejetja sklepa Sveta o podpisu in začasni uporabi protokola ter po prenehanju veljavnosti obstoječega protokola 17. januarja 2014. Postopek v zvezi z dodelitvijo ribolovnih možnosti med države članice na podlagi tega protokola se je začel vzporedno s postopki v zvezi s sklepom Sveta, z odobritvijo Evropskega parlamenta, o sklenitvi novega protokola ter sklepom Sveta o podpisu in začasni uporabi navedenega protokola v imenu Unije. Novi protokol ribičem EU zagotavlja ribolovne možnosti v ribolovni coni Sejšelov za 40 plovil z zaporno plavarico in 6 plovil s parangalom. V skladu s Pogodbo bi bilo treba opredeliti način dodelitve ribolovnih možnosti med države članice. Na podlagi tega Komisija Svetu predlaga, naj sprejme to uredbo. 2013/0373 (NLE) Predlog UREDBA SVETA o dodelitvi ribolovnih možnosti v skladu s Protokolom k Sporazumu med Evropsko skupnostjo in Republiko Sejšeli o partnerstvu v ribiškem sektorju SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 43(3) Pogodbe, ob upoštevanju predloga Komisije[2], ob upoštevanju naslednjega: (1) Novi protokol o ribolovnih možnostih in finančnem prispevku, določenih v Sporazumu med Evropsko skupnostjo in Republiko Sejšeli o partnerstvu v ribiškem sektorju, je bil parafiran 10. maja 2013. (2) Svet je dne … sprejel Sklep št. …/2013/EU[3] o podpisu in začasni uporabi novega protokola k Sporazumu o partnerstvu v ribiškem sektorju. (3) Treba bi bilo opredeliti način dodelitve ribolovnih možnosti med države članice za obdobje uporabe novega protokola. (4) Če se izkaže, da ribolovne možnosti, ki so bile dodeljene Uniji na podlagi Protokola, niso v celoti izkoriščene, Komisija o tem obvesti zadevne države članice v skladu s členom 10(1) Uredbe Sveta (ES) št. 1006/2008[4]. Če v roku, ki ga določi Svet, ni odgovora, to velja za potrditev, da plovila zadevne države članice v zadevnem obdobju ne izkoriščajo v celoti svojih ribolovnih možnosti. Treba je določiti takšen rok. (5) Ta uredba bi se morala uporabljati od začetka začasne uporabe Protokola – SPREJEL NASLEDNJO UREDBO: Člen 1 1. Ribolovne možnosti, določene v Protokolu k Sporazumu med Evropsko skupnostjo in Republiko Sejšeli o partnerstvu v ribiškem sektorju (v nadaljnjem besedilu: Protokol), se med države članice dodelijo na naslednji način: a) plovila za ribolov tuna z zaporno plavarico: Španija || 16 plovil Francija || 22 plovil Italija || 2 plovili b) plovila s površinskim parangalom: Španija || 2 plovili Francija || 2 plovili Portugalska || 2 plovili 2. Uredba (ES) št. 1006/2008 se uporablja brez poseganja v Sporazum med Evropsko skupnostjo in Republiko Sejšeli o partnerstvu v ribiškem sektorju (v nadaljnjem besedilu: Sporazum) in Protokol. 3. Če zahtevki za dovoljenja za ribolov držav članic iz odstavka 1 ne izčrpajo vseh ribolovnih možnosti, določenih v Protokolu, Komisija v skladu s členom 10 Uredbe (ES) št. 1006/2008 upošteva zahtevke za dovoljenja za ribolov katere koli druge države članice. 4. Rok, v katerem morajo države članice potrditi, da ne bodo v celoti izkoristile ribolovnih možnosti, ki so jim bile dodeljene na podlagi Sporazuma, kakor je določeno v členu 10(1) Uredbe (ES) št. 1006/2008, je 10 delovnih dni od dneva, ko Komisija države članice obvesti, da ribolovne možnosti niso bile izkoriščene. Člen 2 Ta uredba začne veljati dan po objavi v Uradnem listu Evropske unije. Uporablja se od 18. januarja 2014. Ta uredba je zavezujoča v celoti in se neposredno uporablja v vseh državah članicah. V Bruslju, Za Svet Predsednik [1] Sklep Sveta št. 6497/2013 z dne 15. februarja 2013. [2] UL C , , str. . [3] UL L…. [4] Uredba Sveta (ES) št. 1006/2008 z dne 29. septembra 2008 o dovoljenjih za ribolovne dejavnosti ribiških plovil Skupnosti zunaj voda Skupnosti in dostopu plovil tretjih držav do voda Skupnosti ter o spremembi uredb (EGS) št. 2847/93 in (ES) št. 1627/94 in o razveljavitvi Uredbe (ES) št. 3317/94 (UL L 286, 29.10.2008, str. 33).